黄思忠病起作此寄之
作者：李流謙
朝代：宋

paragraphs: 巖巖千丈松，大厦不收拾。
已作澗壑卧，更困螻蟻穴。
天果無意哉，問龜龜不食。
悲歌氣填膺，白虹爲貫日。
向來亡公子，後日九州伯。
奈何蕞爾曹，乃敢觀裸浴。
士窮有如此，於君更心惻。
平生治國手，僅脫在陳厄。
三彭捃細故，二豎侮明德。
聞之投袂起，此士豈易得。
可無不貲藥，粉珠屑白玉。
奮髯呵不祥，有神嘿操㦸。
欻然蛙腹裂，還我蒼玉璧。
一尊欲壽君，悵念風雨隔。
平吳固奇烈，更謹盤水執。
君身則千金，斯文但一髮。
勉矣加餐飯，吾道係損益。